Diari Oficial de la Generalitat Valenciana


Sumari del DOGV 6752, del 12-04-2012 (2012/3467)

ORDE 5/2012, de 28 de març, de la Conselleria de Sanitat, per la qual es convoca i s'aproven les bases reguladores de l'ajuda destinada a finançar programes d'ajuda mútua i autoajuda duts a terme per associacions o entitats sense ànim de lucre de persones malaltes i/o familiars, per a l'exercici 2012.
--------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   6752

Data del DOGV
:   12-04-2012

Secció del DOGV
:   III. ACTES ADMINISTRATIUS - B) SUBVENCIONS I BEQUES

Número del document
:   2012/3467


Data del document
:   28-03-2012

Organisme emissor
:   Conselleria de Sanitat

Tipus de document
:   Ordre

Descriptors 

:   * ajuda pública

ORDE 5/2012, de 28 de març, de la Conselleria de Sanitat, per la qual es convoca i s'aproven les bases reguladores de l'ajuda destinada a finançar programes d'ajuda mútua i autoajuda duts a terme per associacions o entitats sense ànim de lucre de persones malaltes i/o familiars, per a l'exercici 2012. [2012/3467]
preÀmbul
L'increment de les malalties cròniques fa que l'Administració sanitària oriente el sistema sanitari en la busca de ferramentes que garantisquen una gestió més efectiva i eficient de la cronicitat. Ferramentes basades en sistemes d'informació i avaluació tant per a gestors com per a professionals sanitaris. Necessàriament, estos sistemes han de complementar-se amb l'experiència com a organització que aporten les associacions de malalts, com a pacients experts.
Les associacions de persones malaltes i/o familiars naixen a fi de millorar la qualitat de vida dels afectats, duent a terme programes d'ajuda mútua (GAM) i autoajuda (AA).
La Conselleria de Sanitat pretén per mitjà de la present orde continuar impulsant i facilitant l'acció solidària d'estos GAM i AA, i establix els requisits mínims que han de complir les organitzacions sol·licitants de la subvenció com a garantia de l'eficàcia i l'eficiència de les actuacions finançades amb fons públics.
En l'actualitat, la publicació de la Llei 38/2003, de 17 de novembre, General de Subvencions, i del Reial Decret 887/2006, de 21 de juliol, pel qual s'aprova el Reglament de la Llei General de Subvencions, fa necessari l'elaboració d'esta orde respectant les noves exigències de les esmentades normes.
Per això, i en virtut de les facultats que em conferix l'article 28 de la Llei del Consell i l'article 47.11 del Text Refós de la Llei d'Hisenda Pública de la Generalitat,
ORDENE
Article 1. Objecte i àmbit d'aplicació
1. Constituïx l'objecte de la present orde convocar l'ajuda gestionada per la Direcció General d'Avaluació, Qualitat i Atenció al Pacient, de l'Agència Valenciana de Salut de la Conselleria de Sanitat per a l'exercici 2012, i aprovar les bases reguladores per les quals es regix esta convocatòria.
2. La present orde serà aplicable a la següent ajuda, que es regirà per les bases reguladores que apareixen en l'annex I:
Ajuda per a finançar programes d'ajuda mútua i dirigits a persones malaltes cròniques que es realitzen en l'àmbit territorial de la Comunitat Valenciana durant l'exercici 2012 en relació amb les activitats detallades en el citat annex.
Article 2. Finançament de les ajudes
La dotació per a l'ajuda serà a càrrec al capítol IV, de la secció 10, Conselleria de Sanitat; servici 02, Agència Valenciana de Salut; centre gestor 96, Direcció General d'Avaluació, Qualitat i Atenció al Pacient, programa 411.60 Anàlisi i Avaluació de l'Atenció al Pacient; línia T3225000. L'import global màxim adscrit a la subvenció serà d'un milió vint-i-sis mil huit-cents quaranta euros (1.026.840,00 €), arreplegat en la Llei de Pressupostos de la Generalitat per a l'exercici 2012.
Article 3. Beneficiaris de la subvenció
1. Podran obtindre la condició de beneficiaris de l'ajuda prevista en la present orde les persones que reunisquen els requisits establits en l'annex I.
2. No podran obtindre la condició de beneficiari de l'ajuda regulada en esta orde, les entitats sense ànim de lucre detallades en la base segona apartat segon, i les entitats sense ànim de lucre en les quals concórrega alguna de les circumstàncies establides en l'article 13.2 de la Llei 38/2003, de 17 de novembre, General de Subvencions. En cap cas podran obtindre la condició de personal beneficiari de la subvenció les associacions incurses en les causes de prohibició previstes en els apartats 5 i 6 de l'article 4 de la Llei Orgànica 1/2002, Reguladora del Dret d'Associació, conforme establix l'article 13.3 de la Llei 38/2003, de 17 de novembre, General de Subvencions.
Article 4. Obligacions genèriques de les persones beneficiàries
1. A més de les obligacions específiques que per a les persones beneficiàries de cada tipus de subvenció s'establixen en l'annex I d'esta orde, es declaren amb caràcter general les següents:
a) Complir l'objectiu, executar el projecte i realitzar l'activitat que fonamenta la concessió de la subvenció.
b) Justificar el compliment dels requisits i condicions, així com la realització del projecte o activitat i el compliment de la finalitat que determine la concessió o gaudi de la subvenció.
c) Sotmetre's a les actuacions de comprovació, a efectuar per l'òrgan concedent, així com qualssevol altres de comprovació i control financer que corresponen a la Intervenció General en relació amb les subvencions i ajudes concedides, i aportar tota la informació que li siga requerida en l'exercici d'estes actuacions.
d) Acreditar amb anterioritat a dictar-se la proposta de resolució de concessió que es troba al corrent en el compliment de les seues obligacions tributàries i amb la Seguretat Social.
e) Acreditar per mitjà de declaració responsable que no exercix activitat econòmica.
f) Les altres previstes en l'article 14 de la Llei 38/2003, de 17 de novembre, General de Subvencions.
2. L'incompliment de les anteriors obligacions donarà lloc a l'exigència de les responsabilitats que corresponguen, d'acord amb la legislació vigent.
Article 5. Sol·licituds i documentació
1. Les sol·licituds per a l'obtenció de l'ajuda regulada en la present orde es presentaran en l'imprés normalitzat per la Conselleria d'Hisenda i Administració Pública i acompanyades de la documentació que s'indica en les bases reguladores.
2. En cas que els documents exigits que han d'acompanyar la sol·licitud de concessió d'ajudes ja estiguen en poder de la Conselleria de Sanitat, la persona sol·licitant podrà acollir-se al dret establit en l'article 35.f de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, sempre que es faça constar la data, l'òrgan o dependència a què van ser dirigits, la identificació del procediment en què es troben i que no hagen transcorregut més de cinc anys des de la finalització del procediment a què corresponguen.
3. Quan la sol·licitud no reunisca els requisits establits en la present orde o no s'acompanye la documentació que d'acord amb esta resulte exigible, de conformitat amb l'article 71 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, es requerirà a la persona interessada per mitjà de publicació en la pàgina web de la Conselleria de Sanitat, Informació al Ciutadà , d'acord amb l'article 59.6.b de l'esmentada Llei 30/1992, perquè en un termini de 10 dies, esmene la falta o acompanye la documentació necessària amb indicació que si així no ho fera es tindrà per desistit de la sol·licitud, prèvia resolució que haurà de ser dictada en els termes que preveu l'article 42 de l'esmentada llei, per l'òrgan que tinga atribuïda l'ordenació i instrucció del procediment, segons les bases reguladores.
4. Així mateix, es podrà requerir de la persona sol·licitant qualssevol altres dades, documents i informes complementaris que resulten necessaris per a la resolució de l'expedient, així com l'acreditació dels requisits a què es referix la documentació administrativa.
Article 6. Lloc i termini de presentació
1. Les persones interessades podran presentar les sol·licituds en el Registre General de la Conselleria de Sanitat en el carrer de Misser Mascó, 31, de València, 46788, així com en els servicis territorials, sitis a Alacant (c/ Girona, 26. 03850), Castelló (c/ Hort dels Corders, 12. 12143), i València (Gran Via Ferran el Catòlic, 74. 46815), o en qualsevol altra de les formes previstes en l'article 38.4 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.
2. En cas d'enviament per correu certificat, la presentació de la documentació en l'oficina de correus corresponent haurà de fer-se d'acord amb el que disposa l'article 31 del Reial Decret 1829/1999, de 31 de desembre, pel qual s'aprova el reglament pel qual es regula la prestació dels servicis postals, en desplegament del que establix la Llei 24/1998, de 13 de juliol, del Servici Postal Universal i de Liberalització dels Servicis Postals, en sobre obert, a fi que l'exemplar destinat a la Conselleria de Sanitat siga datat i segellat abans de ser certificat. En cas que la sol·licitud no estiga datada i segellada per l'oficina de correus corresponent, s'entendrà com a data vàlida de presentació aquella que aparega en l'entrada de registre de la Conselleria de Sanitat.
3. El termini de presentació de sol·licituds serà d'un mes comptat a partir de l'endemà al de la publicació de la present orde en el Diari Oficial de la Comunitat Valenciana.
Article 7. Procediment de concessió
1. La concessió de les ajudes es realitzarà per mitjà del procediment de concurrència competitiva a què es referixen l'article 22 de la Llei 38/2003, de 17 de novembre, General de Subvencions, i l'article 55 del Reial Decret 887/2006, de 21 de juliol, d'acord amb els criteris de valoració fixats en la base novena de l'annex.
2. Es crea una comissió de valoració per a l'examen i la valoració de les sol·licituds presentades. Esta comissió com a òrgan col·legiat, s'ajustarà en el seu funcionament al règim establit en la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.
La comissió de valoració estarà composta per:
a) La persona titular de la Direcció General d'Avaluació, Qualitat i Atenció al Pacient, que actuarà com president o presidenta.
b) La persona titular de la Subdirecció General d'Assistència Sanitària.
c) La persona titular de la Subdirecció de Qualitat i Atenció al Pacient, que actuarà com a secretari/a.
d) La persona titular de la direcció del Servici d'Atenció i Comunicació al Pacient.
e) La persona titular de la direcció del Servici d'Avaluació i Qualitat Assistencial.
3. L'òrgan encarregat de l'ordenació i instrucció del procediment serà la Direcció General d'Avaluació, Qualitat i Atenció al Pacient.
Article 8. Resolució de la concessió de les ajudes
1. Correspon al director o directora gerent de l'Agència Valenciana de Salut dictar la resolució de la concessió de les distintes ajudes.
2. La resolució, que serà motivada i tindrà els efectes i contingut previstos en l'article 25 de la Llei 38/2003, de 17 de novembre General de Subvencions, es notificarà o, si és el cas, es publicarà en el Diari Oficial de la Comunitat Valenciana, d'acord amb el que establix l'article 59.6.b de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, modificat per la Llei 4/1999, de 13 de gener.
3. El termini per a la resolució de les ajudes serà el que s'establix en l'annex corresponent de les bases reguladores de l'ajuda.
Article 9. Recursos
Contra les resolucions dictades en el procediment de concessió de subvenció que no esgoten la via administrativa, es podrà interposar un recurs d'alçada davant del superior jeràrquic en el termini d'un mes, si l'acte és exprés, i si no ho és el termini serà de tres mesos i es comptarà per al sol·licitant i altres possibles persones interessades, a partir de l'endemà a aquell en què, d'acord amb la seua normativa específica, es produïsquen els efectes del silenci administratiu, d'acord amb el que disposen els articles 114 i 115 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.
Article 10. Concurrència d'ajudes
L'import de l'ajuda regulada en la present orde en cap cas podrà ser de tal quantia que, aïlladament o en concurrència amb ajudes d'altres administracions públiques, o d'altres ens públics o privats, supere el cost de l'activitat a realitzar per la persona beneficiària.
Article 11. Pèrdua o minoració de l'ajuda
1. Tota alteració de les condicions tingudes en compte per a la concessió de l'ajuda i, en tot cas, l'obtenció concurrent de subvencions o ajudes atorgades per altres administracions públiques o ens públics o privats, podrà donar lloc a la modificació de la resolució de concessió i, si és el cas, a la pèrdua del dret al cobrament total o parcial de la subvenció.
2. Igualment, l'incompliment per la persona beneficiària dels requisits i condicions que van donar lloc a l'atorgament de l'ajuda, així com la falta de justificació o la justificació insuficient de l'ajuda concedida en el termini establit a este efecte, així com la concurrència d'altres causes arreplegades per l'article 37 de la Llei 38/2003, de 17 de novembre, General de Subvencions, i en els articles 33 i 34 del Reial Decret 887/2006, de 21 de juliol, pel qual s'aprova el Reglament de la Llei General de Subvencions, donarà lloc a la pèrdua del dret al cobrament total o parcial de la subvenció. I en el cas que haja sigut realitzat algun pagament, en la seua totalitat o en part, es procedirà al reintegrament corresponent.
En cas que la quantitat total justificada siga inferior a la quantitat màxima concedida, la quantia d'esta quedarà automàticament ajustada al gasto realment efectuat, sense necessitat de nova resolució del director o directora gerent de l'Agència Valenciana de Salut.
3. Es podrà prescindir del tràmit d'audiència quan no apareguen en el procediment ni siguen tinguts en compte en la resolució altres fets ni altres al·legacions o proves que les presentades per la persona interessada.
Article 12. Del reintegrament de les ajudes
Per al reintegrament de les ajudes seran aplicables les normes arreplegades en els articles 36 i 37 de la Llei 38/2003, de 17 de novembre, General de Subvencions.
Article 13. Règim d'infraccions i sancions
El règim sancionador en la matèria regulada en la present orde serà l'establit en el títol IV de la Llei 38/2003, de 17 de novembre, General de Subvencions.
DisposiciOns addicionals
Primera
Les ajudes objecte d'esta convocatòria no necessiten notificació a la Comissió Europea per no reunir els requisits de l'article 107 del Tractat de Funcionament de la Unió Europea, i en concret perquè no suposen avantatge econòmic, perquè les persones beneficiàries no exercixen cap activitat econòmica.
Segona
A partir de l'any 2013 tota associació, federació, confederació i/o unions d'associacions per a poder presentar-se a l'orde d'ajudes i autoajuda hauran d'haver obtingut la declaració d'utilitat pública de conformitat amb la Llei 1/2002, de 22 de març, Reguladora del Dret d'Associació, el Reial Decret 1740/2003, de 19 de desembre, sobre procediments relatius a associacions d'utilitat pública, i la Llei 14/2008, de 18 de novembre, de la Generalitat, d'Associacions de la Comunitat Valenciana.
Tercera
Les bases que s'arrepleguen en l'annex seran aplicables per a successives convocatòries. En este cas, l'Agència Valenciana de Salut dictarà una resolució on indicarà el crèdit global màxim, l'aplicació pressupostària i el codi de línia que servisca de suport, i queda condicionada la seua eficàcia a l'existència de crèdit adequat i suficient en els respectius pressupostos. La dita convocatòria es publicarà en el Diari Oficial de la Comunitat Valenciana.
Disposicions finals
Primera
En tot allò no regulat en esta orde, caldrà ajustar-se al que disposa la Llei d'Hisenda Pública de la Generalitat, el text refós de la qual va ser aprovat per Decret Legislatiu de 26 de juny de 1991, i en els preceptes bàsics de la Llei 38/2003, de 17 de novembre, General de Subvencions, i del Reial Decret 887/2006, de 21 de juliol, pel qual s'aprova el Reglament de la Llei General de Subvencions.
Segona
La present orde produirà efectes a partir de l'endemà al de la seua publicació en el Diari Oficial de la Comunitat Valenciana.
Tercera
S'autoritza el director o directora general d'Avaluació, Qualitat i Atenció al Pacient perquè, en l'àmbit de les seues competències, adopte les mesures o resolucions necessàries per al desplegament i execució d'esta orde.
Quarta
Contra la convocatòria d'ajudes que conté la present orde, que posa fi a la via administrativa, es podrà interposar un recurs contenciós administratiu en el termini de dos mesos, a comptar de l'endemà de la seua publicació, davant de la Sala Contenciosa Administrativa del Tribunal Superior de Justícia de la Comunitat Valenciana, de conformitat amb el que preveuen els articles 10 i concordants de la Llei 29/1998, de 13 de juliol, Reguladora de la Jurisdicció Contenciosa Administrativa.
Tot això sense perjuí de la interposició del recurs potestatiu de reposició, en el termini d'un mes des de l'endemà de la seua publicació, d'acord amb el que disposen els articles 116 i 117 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.
València, 28 de març de 2012
El conseller de Sanitat,
LUIS EDUARDO ROSADO BRETÓN
ANNEX I
Bases de l'ajuda destinada a finançar programes d'ajuda mútua i autoajuda duts a terme per associacions o entitats sense ànim de lucre de persones malaltes i/o familiars
Primera. Objecte
És objecte de l'ajuda finançar programes d'ajuda mútua i autoajuda dirigits a malalts crònics que es realitzen en l'àmbit territorial de la Comunitat Valenciana durant l'exercici 2012, de les activitats detallades en la base quarta.
Segona. Requisits dels beneficiaris
1. Podran sol·licitar les subvencions objecte de regulació d'esta orde, les associacions o entitats sense ànim de lucre de persones malaltes i/o familiars que facen programes d'ajuda mútua i autoajuda dirigits a malalts crònics, en l'àmbit territorial de la Comunitat Valenciana, amb els criteris i requisits establits en estes bases.
2. No podran ser objecte de subvenció les següents entitats sense ànim de lucre:
2.1. Les associacions o entitats sense ànim de lucre que tinguen menys de 50 persones associades.
2.2. Cada una de les associacions o entitats sense ànim de lucre, federades, quan siga la federació específica de la patologia a què representa, beneficiària de la subvenció.
2.3. Les associacions o entitats sense ànim de lucre que tinguen línia de subvenció específica en la Conselleria de Sanitat/Agència Valenciana de Salut.
2.4. Aquelles associacions o entitats sense ànim de lucre que no estiguen formades per persones malaltes i/o familiars.
2.5. Les associacions o entitats que exercisquen activitat econòmica.
3. Per a tindre accés a les ajudes regulades en esta orde, les associacions o entitats sense ànim de lucre que sol·liciten la subvenció hauran de complir i acreditar per mitjà de la documentació justificativa els següents requisits mínims:
a) Estar legalment constituïdes i inscrites en el registre que corresponga.
b) No tindre ànim de lucre.
c) Disposar d'una seu central o delegació permanent a la Comunitat Valenciana.
A estos efectes s'entendrà per delegació permanent la presència física, amb domicili social, en el territori de la Comunitat Valenciana, acreditada documentalment. En este cas, la delegació permanent assumirà la gestió dels programes finançats per la Generalitat, i es comprometrà a portar la gestió economicoadministrativa i la direcció del programa en la seua oficina de la Comunitat Valenciana, i obrirà un compte bancari específic en esta.
d) Tindre com a fins institucionals, arreplegats en els seus estatuts, la realització d'activitats d'ajuda mútua i autoajuda a malalts crònics, i han d'estar en condicions de demostrar, per mitjà de documentació fefaent que l'associació actua de forma contínua en este àmbit i amb este objectiu.
e) Estar al corrent en el compliment de les obligacions tributàries i de la Seguretat Social en la forma establida reglamentàriament.
f) No estar immersa en procediment de reintegrament de tot o part de les subvencions concedides per la Generalitat.
g) En el supòsit de persones físiques o jurídiques, públiques o privades sense personalitat, s'haurà de tindre en compte que en qualsevol cas haurà de nomenar-se un representant legal o apoderat únic de l'agrupació, amb poders suficients per a complir les obligacions que com a persones beneficiàries corresponen a l'agrupació.
Tercera. Obligacions de les persones beneficiàries
Les persones beneficiàries de les subvencions estaran obligades a:
1. Col·laborar amb la Direcció General d'Avaluació, Qualitat i Atenció al Pacient en la integració i coordinació dels programes subvencionats, així com en l'execució de les activitats proposades per esta.
Puntualment els programes subvencionats podran ser aplicats a pacients que patisquen la mateixa patologia, amb independència que no formen part de l'entitat beneficiària.
2. No alterar la finalitat de les subvencions i complir les obligacions que establix la legislació vigent per al personal perceptor de fons públics.
3. Facilitar la inspecció i control per part de la Direcció General d'Avaluació, Qualitat i Atenció al Pacient, a fi de conéixer qualsevol aspecte de l'activitat objecte de la subvenció.
4. Facilitar tota la informació econòmica, fiscal, laboral, tècnica i de qualsevol tipus que li siga requerida per la Direcció General d'Avaluació, Qualitat i Atenció al Pacient, sense perjuí de la confidencialitat exigible.
5. Deixar constància expressa de la condició de programa subvencionat per l'Agència Valenciana de Salut en qualsevol relació amb tercers, i incorporar, en tot cas i de forma visible, el logotip de la Generalitat, Agència Valenciana de Salut, amb l'autorització prèvia per esta, en les activitats de difusió del programa subvencionat que es realitzen.
6. En tot cas, els beneficiaris de subvencions estaran obligats a complir el que disposa l'article 14 de la Llei 38/2003, de 17 de novembre, General de Subvencions, i l'article 47 del Text Refós de la Llei de la Hisenda Pública aprovat pel Decret Legislatiu de 26 de juny de 1991, del Consell de la Generalitat.
Quarta. Activitats objecte de les ajudes
1. Atenció i suport psicològic a la persona malalta i els seus familiars.
2. Activitats de caràcter sanitari.
Tots els programes per als quals se sol·licite subvenció hauran d'incloure, com a requisit indispensable, l'avaluació com a fase final de l'execució del programa.
Quinta. Gastos subvencionables
Sempre que de manera indubtable responguen a la naturalesa de l'activitat subvencionada, estiguen degudament especificades en la sol·licitud i es realitzen en el termini establit en la present orde, seran objecte de subvenció els gastos de funcionament dels programes que complisquen els requisits següents:
- Gastos derivats de la contractació de professionals per al desenrotllament del programa.
- Gastos de material no inventariable necessari per al desenrotllament de les activitats del programa. En cap cas s'inclouran compres de material inventariable.
- Gastos del manteniment de la seu de l'associació (llum, aigua, telèfon, neteja, entre altres) que no hauran de superar el 10% de la subvenció concedida.
En cap cas s'inclouran els gastos derivats de l'organització, execució i desenrotllament de jornades, convivències, campaments, desplaçaments, activitats o reunions lúdiques, assessoria o gestoria, així com qualsevol altre que no estiga previst en els apartats anteriors.
La contractació del personal per part de les entitats sense ànim de lucre subvencionades, segons el que disposa esta orde, no suposarà cap relació jurídica amb la Generalitat.
En tot cas, els gastos s'ajustaran al que disposa l'article 31 de la Llei General de Subvencions.
Sexta. Quantia de les ajudes
La quantia de les ajudes es determinarà en cada cas en funció dels interessos de l'avaluació establida en la base novena.
Sèptima. Sol·licituds i documentació
1. La sol·licitud de subvenció, que es dirigirà a la Direcció General d'Avaluació, Qualitat i Atenció al Pacient, segons model normalitzat que figura en l'orde com a annex II, que està també disponible per a la seua descàrrega en la pàgina web de la Conselleria de Sanitat, , haurà d'anar acompanyada de la documentació que apareix a continuació:
a) Certificació acreditativa de l'acord adoptat per l'òrgan competent, que autoritza la sol·licitud d'ajuda i aprova el programa/activitat i pressupost presentat.
b) Pressupost desglossat, per partides, dels gastos previstos per a 2012 per al programa objecte de subvenció, així com dels possibles recursos amb què compte per al seu finançament, segons model que figura en l'annex III. No es tindran en compte els pressupostos no relacionats amb el programa per al qual se sol·licita l'ajuda.
c) Memòria detallada explicativa del programa d'activitats a realitzar, durant l'any 2012, per al qual se sol·licita la subvenció, incloent-hi la relació de l'equip professional, amb descripció de categories, càrrecs, tasques i horaris de dedicació.
d) Fitxa tècnica, segons annex V, on s'inclourà:
- Nom de l'entitat beneficiària de l'ajuda
- Àmbit territorial i àmbit poblacional on es realitza el programa
- Nombre de persones associades
- Federacions o associacions a què pertany i/o les que engloba
- Títol persones beneficiàries del programa
- Nombre de persones beneficiàries del programa
- Breu descripció del programa (no més de 40 paraules)
- Indicadors d'avaluació i resultats previstos
- Import de l'ajuda sol·licitada
- Cost total del programa
e) Memòria de l'exercici 2011 (si no consta ja en la Direcció General d'Avaluació, Qualitat i Atenció al Pacient), i
- Detall de subvencions rebudes de qualsevol administració pública i/o finançament extern d'un altre tipus.
- Pressupost d'ingressos i gastos del programa subvencionat, que es presentarà segons model que apareix en l'annex IV.
- Detall de subvencions i ajudes atorgades per la persona sol·licitant, durant l'exercici 2011, a altres entitats sense ànim de lucre amb personalitat jurídica, professional o col·lectiva i inclús a persones individuals o nuclis familiars, en matèria objecte d'esta convocatòria.
f) Certificat expedit per l'entitat bancària, on efectuar, si és el cas, els pagaments de la subvenció concedida, on s'especifique codi de l'entitat, codi de la sucursal, número de compte i titular seu, així com comunicació fefaent del CIF de la persona peticionària. En cas de no haver obtingut subvenció amb anterioritat o haver sigut modificat el compte haurà de presentar una fitxa de manteniment de tercers.
g) Còpia autentificada o fotocòpia compulsada dels estatuts, en els quals haurà de constar, explícitament, l'àmbit de l'associació, la inexistència d'ànim de lucre i l'objectiu de desenrotllar programes d'ajuda mútua i/o autoajuda dirigits a malalts crònics, si no consten en poder de la Direcció General d'Avaluació, Qualitat i Atenció al Pacient o han patit modificació.
h) Còpia autentificada o fotocòpia compulsada de la seua inscripció en el registre corresponent, si no consta en poder de la Direcció General d'Avaluació, Qualitat i Atenció al Pacient o ha patit modificació.
i) Certificat expedit per la persona que ostente la presidència i la secretaria de l'associació de no estar integrat o integrada en la federació específica de la patologia de l'associació, i si ho està que la federació referida no ha rebut en els últims tres anys ajuda econòmica per programa d'ajuda mútua i autoajuda.
j) Certificat expedit per la persona que ostente la presidència i la secretaria de la federació amb una llista de les associacions que integren la federació i que per tant no poden sol·licitar ajuda econòmica.
Si la documentació aportada és incompleta o no reunix els requisits exigits en les presents bases, la persona sol·licitant serà requerida, per mitjà de publicació en la pàgina web de la Conselleria de Sanitat, Informació al Ciutadà, , d'acord amb l'article 59.6.b de l'esmentada Llei 30/1992, perquè en un termini de 10 dies complete la documentació o esmene la falta, amb l'advertència que, si no ho fa s'arxivarà la sol·licitud de subvenció sense més tràmit.
Les persones sol·licitants de les ajudes objecte de regulació d'esta orde accepten els acords que adopte la comissió de valoració així com tots els termes d'estes bases.
2. Les persones beneficiàries de les subvencions, quan presenten la sol·licitud de subvenció, donaran la seua autorització perquè la Direcció General d'Avaluació, Qualitat i Atenció al Pacient obtinga directament l'acreditació del compliment de les obligacions tributàries i amb la Seguretat Social previstes en els articles 18 i 19, respectivament, del Reial Decret 887/2006, de 26 de juliol, pel qual s'aprova el Reglament de la Llei 38/2003, General de Subvencions. Si la persona sol·licitant denega este consentiment, haurà d'aportar, en la seua conseqüència, la documentació acreditativa d'estar al corrent de les dites obligacions.
En cas que l'associació gaudisca d'alguna exempció tributària s'acreditarà la concessió efectiva d'esta exempció.
3. Haurà de presentar-se una única sol·licitud per programa a subvencionar.
Octava. Ordenació i instrucció del procediment
L'òrgan encarregat de l'ordenació i instrucció del procediment serà la Direcció General d'Avaluació, Qualitat i Atenció al Pacient que d'ofici acordarà totes les actuacions necessàries per a la determinació, coneixement i comprovació de les dades en virtut de les quals ha de pronunciar-se la resolució.
Rebudes les sol·licituds es procedirà al seu estudi i el de la documentació que haja d'acompanyar-les. La comissió de valoració publicarà en el tauler d'anuncis de la seu central de la Conselleria de Sanitat (carrer Misser Mascó, 31, València) i, en la pàgina web de la Conselleria, , la relació provisional de sol·licituds admeses i excloses amb indicació de les causes de l'exclusió. Quan la sol·licitud no reunisca els requisits assenyalats en l'article 70 de la Llei de Règim Jurídic de les Administracions Públiques i del Procediment Administratiu Comú, o no s'acompanye la documentació que d'acord amb esta orde resulte exigible, la persona interessada disposarà d'un termini de 10 dies a partir de l'endemà de la publicació per a esmenar la falta o acompanyar els documents preceptius, amb la indicació que, si així no ho fa, es considerarà que desistix de la seua petició, i s'arxivarà l'expedient sense més tràmit.
Novena. Valoració i proposta de resolució
1. La valoració de les sol·licituds presentades es realitzarà per la comissió de valoració descrita en l'article 7 de la present orde.
2. Quan les circumstàncies ho exigisquen, podrà requerir-se la col·laboració d'un altre tècnic o una altra tècnica de la Direcció General d'Avaluació, Qualitat i Atenció al Pacient, que actuarà amb veu però sense vot.
La comissió atenent els criteris i requisits establits i d'acord amb la disponibilitat pressupostària, alçarà acta i formularà un informe que remetrà a l'òrgan instructor qui formularà la corresponent proposta.
La comissió valorarà els programes segons els criteris següents:
1. La qualitat del projecte, avaluada en funció de la justificació de la necessitat del projecte, objectius i adequació de les activitats a la consecució dels objectius, fins a un 30% de la puntuació total.
2. La cobertura poblacional del programa presentat per l'entitat sol·licitant, fins a un 25% de la puntuació total. Es valorarà amb 0 punts la falta d'especificació.
3. La cobertura territorial del programa presentat, fins a un 15% de la puntuació total. Es valorarà amb 0 punts la falta d'especificació.
4. El currículum dels professionals que realitzaran la intervenció sanitària, fins a un 15% de la puntuació total.
5. L'avaluació de les activitats realitzades en l'exercici 2011. Per a la dita avaluació es prendrà com a referència la memòria d'activitats presentada per l'entitat sol·licitant, així com tots els antecedents que estiguen en poder de l'administració fins a un 5% de la puntuació total. Es valorarà amb 0 punts la presentació de la justificació de l'exercici anterior fora de termini, estipulat en la base dotze, punt 2.
6. La concordança entre les activitats proposades i el seu pressupost fins a un 5% de la puntuació total.
7. El grau de finançament privat, fins a un 5% de la puntuació total.
Les persones sol·licitants de les subvencions objecte de regulació d'esta orde accepten els acords que adopte la comissió avaluadora així com els termes d'estes bases.
Deu. Termini de resolució
El termini màxim per a tramitar, resoldre i notificar els expedients serà de tres mesos a comptar des de la data de finalització del termini de presentació de sol·licituds. Transcorregut el termini sense que haja recaigut una resolució, s'entendrà desestimada la sol·licitud de concessió de l'ajuda, en els termes que preveu l'article 44 de la Llei 30/1992, de 26 de novembre, de Règim Jurídic de les Administracions Públiques i del Procediment Comú.
En els casos en què haja de requerir-se a la persona interessada l'esmena de deficiències i/o aportació de documents, el termini determinat en l'apartat anterior es considerarà suspés durant el transcurs del temps que hi haja entre la notificació del requeriment i el seu compliment efectiu pel beneficiari o, si no n'hi ha, pel transcurs del termini concedit.
Excepcionalment, podrà acordar-se l'ampliació d'estos terminis en el supòsit previst en l'article 42.6 de la Llei 30/1992, de Règim Jurídic de les Administracions Públiques i del Procediment Administratiu Comú.
Onze. Règim de compatibilitat
Les ajudes regulades per esta orde seran incompatibles amb altres subvencions, ajudes, ingressos o recursos per a la mateixa finalitat, procedents de qualssevol administracions o ens públics o privats, nacionals, de la Unió Europea o d'organismes internacionals.
Dotze. Pagament i justificació de les ajudes concedides
1. L'ordenació del pagament de les subvencions que es regulen en esta orde es realitzarà d'acord amb els criteris que conté l'article 47 bis del Text Refós de la Llei d'Hisenda Pública Valenciana de la Generalitat, i l'article 42 de l'esmentat cos legal, en els termes següents:
a) S'anticiparà un 40% de l'import de la subvenció immediatament després de la concessió d'esta.
b) Després de l'aportació i comprovació de la documentació justificativa de l'efectiva i correcta aplicació de la suma lliurada en l'apartat anterior, s'abonarà una segona bestreta la quantia de la qual ascendirà al 20% de l'import de la subvenció.
c) La resta s'abonarà després de la justificació pel beneficiari de la totalitat del gasto objecte de la subvenció atorgada.
De conformitat amb allò que disposa l'article 47.bis 3.f del text refós de la Llei d'Hisenda Pública de la Generalitat, quedarà exempt de prestar garanties per bestreta de pagament, sempre que l'import de les ajudes o subvencions no supere els 90.151,81 euros en cas de finançar un sol programa, 150.253,02 euros, en cas de finançar dos programes, o 210.354,23 euros, en el cas de tres o més programes d'actuació.
En cas de no estar exempt de prestar garanties per bestreta de pagament, este pagament estarà condicionat a la prèvia presentació de justificació de gastos que cobrisca el percentatge mencionat, a la presentació d'aval bancari, prestat en forma i condicions reglamentàries, o bé, a la presentació de fiança depositada davant dels servicis territorials de la Conselleria d'Economia i Hisenda de la província corresponent, sempre per la cobertura de l'esmentat percentatge.
Previ a tots i cada un dels pagaments, serà necessària la proposta de la bestreta a realitzar o, si és el cas, de la certificació de conformitat de la comprovació i aprovació de la documentació justificativa de l'efectiva i correcta aplicació de la suma lliurada a l'actuació objecte de la subvenció, per part del director o directora general d'Avaluació, Qualitat i Atenció al Pacient.
El pagament de l'aportació econòmica es realitzarà per mitjà de la presentació de les corresponents factures originals i còpia per a la seua compulsa i devolució de l'original, acompanyada de l'original o còpia compulsada del resguard de la corresponent transferència o del corresponent rebut, si no apareix en la factura he rebut. En el cas de pagaments a treballadors contractats o becaris, s'acompanyarà original o còpia compulsada de la corresponent nòmina, amb he rebut de l'interessat, resguard de transferència o documents d'ingrés de cotitzacions en la Seguretat Social, segons corresponga.
2. Haurà presentar-se abans del 12 de novembre de 2012 la justificació de la subvenció en el model normalitzat, annex VI, junt amb una relació numerada dels gastos justificats, de conformitat amb allò que disposa l'article 30 de la Llei 38/2003, de 17 de novembre, General de Subvencions, en els termes següents:
a) Les factures o justificants hauran de ser originals o fotocòpies degudament compulsades, i en tots estos haurà d'aparéixer el vistiplau del president de l'associació.
b) Per als justificants del personal contractat, es presentaran necessàriament les nòmines ajustades al model oficial, acompanyades dels justificants de cotització a la Seguretat Social, així com còpia dels contractes.
c) Les justificacions corresponents a col·laboracions puntuals i/o prestacions de servicis, figuraran en rebuts i/o factures on consten les dades del preceptor, el seu número d'identificació fiscal, el concepte pel qual se li retribuïx i la retenció corresponent a l'Impost sobre la Renda de les Persones Físiques, així com les dades fiscals de l'associació.
En tot cas, les factures hauran de comptar amb totes les dades formals que exigix per a la seua expedició l'article 6 del Reial Decret 1496/2003, de 28 de novembre (BOE núm. 286, de 29 de novembre).
La persona que tinga la representació legal de l'entitat beneficiària presentarà una certificació en què es faça constar que les factures justificatives corresponen efectivament a pagaments realitzats i derivats de la finalitat per a la qual va ser concedida la subvenció i que estes no han sigut presentades davant d'altres entitats com a justificatives d'ajudes concedides per aquelles.
3. Els beneficiaris hauran de presentar abans de 31 de gener de 2013, la memòria detallada de les activitats realitzades d'acord amb el programa presentat al seu dia objecte de subvenció, firmada i segellada pel representant legal de l'associació.
4. Les justificacions de les subvencions aportades per les associacions o entitats sense ànim de lucre sol·licitants s'elevaran a la persona titular de la Direcció General d'Avaluació, Qualitat i Atenció al Pacient, qui donarà el vistiplau a proposta de la Comissió de Valoració.